Christoffer Aagaard Melson (V), 2025-04-08:
Tak skal du have.
Danskerne har de seneste mange år fået rigtig meget ud af, at vi er blandt de lande i verden, der er længst fremme i forhold til den digitale udvikling.
Vores virksomheder klarer sig bl.a. rigtig godt i den globale konkurrence på grund af deres digitale kompetencer, og visionære beslutninger i forhold til digitalisering af den offentlige sektor har sikret en bedre offentlig sektor, som samlet set er langt lettere og mindre bureaukratisk for borgere og virksomheder at komme i kontakt med.
Og inden for f.eks. sundhedsvæsenet har digitaliseringen ført til gennembrud.
Her er et godt eksempel f.eks. personlig medicin, som kommer til at gøre en kæmpe forskel de kommende år.
I 2024 anvendte 28 pct. af danske virksomheder med mindst ti ansatte kunstig intelligens.
Det er omtrent dobbelt så mange som gennemsnittet i Europa og en markant stigning i forhold til 2023.
Det er rigtig dejligt, og det giver tro på fremtiden.
Redegørelsen rejser da også et par bekymringspunkter.
I forhold til digitaliseringen af den offentlige sektor er vi stadig langt fremme, men ikke i front.
Det synes vi at vi skal være, både for borgernes skyld, så vi får gavn af ny innovation, og for at sikre, at vi får mest muligt for pengene i den offentlige sektor.
Det, vi i særlig grad skal have kigget på, er, om reglerne er for rigide og uklare, og så skal vi være bedre til at give hurtigere og klarere svar om, hvordan reglerne skal tolkes.
For viljen er egentlig derude.
Man har bare lidt svært ved at få greb om, hvordan man egentlig kan komme i gang.
Det skal vi have styr på.
Det er et arbejde, som både skal gøres på EU-niveau, hvor vi jo heldigvis har et formandskab her inden så længe, som giver os en unik mulighed for at kigge på nogle af de her ting, og så skal vi også have styr på de her processer lokalt, for det hele er desværre ikke EU's skyld.
Det er også os selv, der kan gøre det bedre.
Et andet punkt, som jeg vil sætte fokus på i dag, er, hvordan vi sikrer, at danskerne har de rette digitale kompetencer, og hvordan vi sikrer, at virksomhederne kan få arbejdskraft med de rigtige kompetencer, for her kan vi også se i redegørelsen, at der er forbedringspotentiale.
Tager vi ikke den her udfordring alvorligt, vil vi ikke kun miste potentiel konkurrenceevne nu; det kommer også til at koste os dyrt i fremtiden.
Det har også stor betydning for, hvordan danskerne generelt og ikke mindst de unge står rustet i forhold til at navigere i en stadig mere digital verden, hvor der også er trusler i form af svindel og potentielt misbrug på sociale medier og andre steder, som tidligere ordførere har fremhævet, og som vi kan se har en meget negativ indflydelse på unges trivsel.
Her er jeg især glad for indførelsen af teknologiforståelse i folkeskolen, som vi nu går i gang med at kigge på.
Også på tværs af de videregående uddannelser tror jeg at vi skal have det digitale perspektiv inkorporeret meget bedre.
Så er jeg også rigtig glad for, at vi har gjort det lettere at få international arbejdskraft, altså it-eksperter fra udlandet, til landet.
Det kan vi se på tallene.
Her og nu er det jo den hurtigste måde, hvorpå vi kan hjælpe vores virksomheder, der akut står og mangler nogle af de her kompetencer.
Ikke mindst set i lyset af den sikkerhedsmæssige situation vi er i, er det rigtig vigtigt, at vi også her og nu kan få tiltrukket de nødvendige kompetencer.
Så vil jeg jo også ligesom min kollega Birgitte Vind glæde mig over, at der i dag er blevet godkendt 12 nye uddannelsestilbud på det digitale område, herunder 8 i Vejle, som vi i fællesskab har arbejdet for en del år efterhånden, fordi der har været et hul på danmarkskortet, i forhold til hvor it-uddannelserne ligger, og også på det her område er det rigtig, rigtig svært at flytte folk.
Så det er en rigtig dejlig dag, hvor vi nu får bredt udbuddet af it-uddannelser, også på højt niveau, altså universitetsniveau, lidt mere ud i Danmark.
Sidst, men ikke mindst, deler vi bekymringen for de unges trivsel, og vi er også enige i, at vi skal kigge på mere regulering og bedre håndhævelse af den regulering, der allerede er vedtaget i EU i forhold til at beskytte de unge.
Men vi tror også på det her med at sikre, at de unge er bedre rustet og har bedre kompetencer i forhold til at forstå den digitale virkelighed, de navigerer i, ligesom det er vigtig, at familier og forældre får bedre forståelse for den digitale virkelighed, deres børn og unge færdes i.
Det er meget, meget centralt, hvis vi for alvor skal gøre en forskel.
Det ved vi at vi selv kan gøre noget ved.
Det andet kræver en lang, sej kamp i et EU-system, så vi bliver nødt til at have fokus på begge dele, hvis vi skal gøre størst mulig forskel for vores børn og vores unge.
Sidst – aller sidst – men ikke mindst,
skal jeg også give sikkerheden et par ord med på vejen.
Det er for os alle sammen blevet tydeligt, at der jo selvfølgelig også er risici ved at være langt fremme i forhold til digitale løsninger.
Det er jo blevet, kan du sige, meget tydeligt med den måde, Rusland også har brugt cyberangreb i deres krig mod Ukraine og også mod os på de senere år, og det betyder også, at vi skal være villige til at investere det nødvendige i nye løsninger, men også i uddannelse bredt set, så vi kan sikre, at de her risici, både over for vores demokrati og over for vores borgere, bliver så små som muligt.
Det kommer vi i Venstre også til at arbejde for og være villige til at prioritere de kommende år, for når man siger A, må man også sige B, og sikkerhed er helt centralt, både for borgernes tillid, men jo også for vores sikkerhed de kommende år.
Med de ord vil jeg glæde mig over en redegørelse, der viser, at vi er et rigtig godt sted, men også, at der er nogle punkter, som vi forhåbentlig kan finde nogle rigtig gode løsninger på sammen.
Tak for ordet.